ปภ. รายงานสถานการณ์วาตภัยในพื้นที่ 30 จังหวัด ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย รายงานสถานการณ์ความกดอากาศสูงหรือมวลอากาศเย็นจากประเทศจีนแผ่ลงมาปกคลุมประเทศไทยตอนบนและทะเลจีนใต้ส่งผลให้เกิดฝนฟ้าคะนอง ลมกระโชกแรงและมีลูกเห็บตกบางพื้นที่ โดยตั้งแต่วันที่ 20 มีนาคมที่ผ่านมา ถึงปัจจุบัน (23 มี.ค. 64) เกิดวาตภัยในพื้นที่ 30 จังหวัด แยกเป็น ภาคเหนือ 10 จังหวัด ได้แก่ แม่ฮ่องสอน เชียงใหม่ ลำปาง พะเยา น่าน ตาก อุตรดิตถ์ พิษณุโลก เพชรบูรณ์ และพิจิตร ภาคตะวันออกเฉียงเหนือ18 จังหวัด ได้แก่ บึงกาฬ หนองคาย หนองบัวลำภู อุดรธานี เลย ชัยภูมิ สกลนคร ขอนแก่น กาฬสินธุ์ ร้อยเอ็ด มุกดาหาร มหาสารคาม ยโสธร นครราชสีมา อุบลราชธานี สุรินทร์ ศรีสะเกษ และนครพนม รวม 111 อำเภอ 183 ตำบล 385 หมู่บ้าน 2 เขตเทศบาลบ้านเรือนประชาชนได้รับความเสียหาย 1,670 หลัง ผู้เสียชีวิต 2 ราย (นครราชสีมา 1 ราย และหนองคาย 1 ราย) ปัจจุบันสถานการณ์คลี่คลายแล้วทุกจังหวัด กรมป้องกันและบรรเทาสาธารณภัย ได้ประสานจังหวัดองค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัยโดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย1784 ตลอด 24 ชั่วโมง รวมถึงสำนักงานป้องกันและบรรเทาสาธารณภัยจังหวัดเพื่อประสานให้การช่วยเหลือโดยด่วนต่อไป